Καρίλ Φερέ

Ο Καρίλ Φερέ (γαλλικά: Caryl Férey), γεννημένος την 1η Ιουνίου 1967 στην Καέν, είναι Γάλλος συγγραφέας, ένας από τους σπουδαιότερους εκπροσώπους του γαλλικού αστυνομικού νουάρ μυθιστορήματος.

 Ο Καρίλ Φερέ γεννήθηκε την 1η Ιουνίου 1967 στην Καέν (Νορμανδία). Μεγάλωσε στη Βρετάνη όταν η οικογένειά του μετακόμισε στο Μονφόρ-συρ-Με, κοντά στη Ρεν, το 1974. Η μητέρα του διατηρούσε μικρή αρωματοποιία, ο πατέρας του ήταν αντιπρόσωπος πωλήσεων πολυεθνικής εταιρείας συσκευασίας παραγωγής. Η γιαγιά του ήταν δασκάλα και του μετέδωσε το μεράκι για το διάβασμα. Το μικρό του όνομα του δόθηκε σε σχέση με τον Αμερικανό θανατοποινίτη Κάρυλ Τσέσμαν, που εκτελέστηκε το 1960, σύμβολο του αγώνα κατά της θανατικής ποινής.Αφού αποβλήθηκε από το σχολείο, ολοκλήρωσε τις σπουδές του και απέκτησε το απολυτήριο με αλληλογραφία. Κατά τη διάρκεια αυτής της περιόδου, έγραψε περίπου 4.000 σελίδες, με πρώτους αναγνώστες τους φίλους του.Στα τέλη της δεκαετίας του 1980, έφυγε με έναν φίλο του για τη Νέα Ζηλανδία. Ο Καρίλ Φερέ ταξίδεψε πολύ, στην Ευρώπη με μοτοσικλέτα και στη συνέχεια έκανε τον γύρο του κόσμου από την ηλικία των 20 ετών. Συνεχίζει να ταξιδεύει συνεχώς και να γράφει για τις χώρες που επισκέπτεται.Άρχισε να εκδίδει από το 1994, με πρώτο του μυθιστόρημα Με έναν άγγελο στα μάτια. Την ίδια χρονιά, κυκλοφόρησε το πρώτο του αστυνομικό Θανάσιμο αμάρτημα, στο οποίο εμφανίζεται για πρώτη φορά ο ντετέκτιβ Μακ Κας, και τέσσερα χρόνια αργότερα, το Χάκα, που τον έκανε ευρύτερα γνωστό.Το 2012 υποστήριξε τον Ζαν-Λικ Μελανσόν, υποψήφιο του Αριστερού Μετώπου στις προεδρικές εκλογές. Είναι πατέρας μιας κόρης. Τα κύρια μυθιστορήματα του Καρίλ Φερέ διαδραματίζονται σε χώρες που χαρακτηρίζονται από ένα οδυνηρό πρόσφατο παρελθόν – αποικισμός, απαρτχάιντ, δικτατορία – που χρησιμεύει ως φόντο για τις ιστορίες του. Το ενδιαφέρον του στρέφεται επίσης σε ιθαγενείς κοινωνίες που στερήθηκαν τον πολιτισμό τους χωρίς να καταφέρουν να ενταχθούν με επιτυχία στις νέες χώρες τους: Νέα Ζηλανδία για το Χάκα και το Ούτου, Νότια Αφρική για το Ζουλού, Αργεντινή για το Μαπούτσε, Χιλή για τον Κόνδορα και Κολομβία για το Πας. Ειρήνη (2019), το οποίο αφηγείται την ιστορία ενός πατέρα και των δύο γιων του, παγιδευμένων στην αιματηρή ιστορία της Κολομβίας του 20ού αιώνα.Τα βιβλία του επικεντρώνονται στην παρουσίαση ενός βίαιου, σκοτεινού, πολύπλοκου κόσμου, όπου το σασπένς αναμειγνύεται με την κοινωνιολογία, την πολιτική ή την οικονομία αποκαλύπτοντας αδυσώπητες αλήθειες. Πρόκειται για αστυνομικά μυθιστορήματα που συνδυάζουν την κοινωνική κριτική και την αποτύπωση της πραγματικότητας. «Πάντα νιώθω στο πλευρό των καταπιεσμένων», δήλωσε ο συγγραφέας το 2017. Ο Καρίλ Φερέ γράφει επίσης έργα παιδικής και νεανικής λογοτεχνίας, για το θέατρο, το ραδιόφωνο και για μουσική, όπως ένα μουσικό άλμπουμ για το Πας, με ποιητικά κείμενα που συνυπέγραψε με τον μουσικό Μπερτράν Καντά (Noir Désir), εμπνευσμένα από το ομώνυμο μυθιστόρημα.Τα έργα του έχουν μεταφραστεί σε πολλές γλώσσες, μεταξύ των οποίων και στα ελληνικά, και έχουν επιτυχία τόσο στη Γαλλία όσο και στο εξωτερικό. Τα μυθιστορήματα του Καρίλ Φερέ έχουν κερδίσει πολλά βραβεία, μεταξύ των οποίων το 2005 το Prix SNCF du Polar για το Ούτου, το 2008 το Μεγάλο Βραβείο Αστυνομικής Λογοτεχνίας για το Ζουλού. Το 2009 κέρδισε το βραβείο Jean Amila για το Ζουλού. 2013: Ζουλού, γαλλική ταινία σε σκηνοθεσία Ζερόμ Σαλ βασισμένη στο ομώνυμο μυθιστόρημα. 1994: Avec un ange sur les yeux - Με έναν άγγελο στα μάτια 1994: Delicta Mortalia: péché mortel - Θανάσιμο αμάρτημα 1998: Haka - ελληνική μετάφραση: Χάκα, εκδόσεις Άγρα, 2015, Μετάφραση: Αργυρώ Μακάρωφ. 1999: Les Mystères de l'oued 2000: Les Causes du Larzac 2004: Utu - ελληνική μετάφραση: Ούτου, εκδόσεις Άγρα, 2015, Μετάφραση: Αργυρώ Μακάρωφ. 2006: L'Âge de pierre 2008: Zulu - ελληνική μετάφραση: Ζουλού, Εκδοτικός Οίκος Α. Α. Λιβάνη, 2011, Μετάφραση: Γιώργος Καλαμαντής 2009: D'amour et dope fraîche 2012: Mapuche - ελληνική μετάφραση: Μαπούτσε, εκδόσεις Άγρα, 2013, Μετάφραση: Αργυρώ Μακάρωφ. 2014: Les Nuits de San Francisco - ελληνική μετάφραση: Οι νύχτες του Σαν Φρανσίσκο, εκδόσεις Άγρα, 2014, Μετάφραση: Αργυρώ Μακάρωφ. 2016: Condor - ελληνική μετάφραση: Κόνδωρ, εκδόσεις Άγρα, 2017, Μετάφραση: Αργυρώ Μακάρωφ. 2018: Plus jamais seul - ελληνική μετάφραση: Ποτέ πια μόνος, εκδόσεις Άγρα, 2018, Μετάφραση: Αργυρώ Μακάρωφ. 2019: Paz - ελληνική μετάφραση: Πας. Ειρήνη, εκδόσεις Άγρα, 2020, Μετάφραση: Αργυρώ Μακάρωφ. 2021: Lëd - ελληνική μετάφραση: Πάγος, εκδόσεις Άγρα, 2021, Μετάφραση: Αργυρώ Μακάρωφ.